ইডেনে বিরাট কোহলির ইনিংসটা দেখতে দেখতে আমার সেঞ্চুরিয়ন ম্যাচটার কথা মনে পড়ে যাচ্ছিল। দক্ষিণ আফ্রিকায় ২০০৩ বিশ্বকাপের সেই কোয়ার্টার ফাইনাল ম্যাচ। যেখানে সচিন তেন্ডুলকর আমাদের একাই হারিয়ে দিয়েছিল। ইডেনের কোহলির সঙ্গে সেঞ্চুরিয়নের সচিনের ক্রিকেটীয় দিক থেকে তুলনা করা কঠিন। দু’টো আলাদা দল, পাকিস্তানের তখনকার আর এখনকার বোলিং আক্রমণেও অনেক তফাত। কিন্তু পরিবেশ, পরিস্থিতির বিচারে দু’টো ছবি পাশাপাশি চলে আসতে বাধ্য। সেদিন সেঞ্চুরিয়নে আমরা আটকে গিয়েছিলাম সচিনের সামনে। ইডেনে আফ্রিদিরা আটকে গেল কোহলির কাছে। সেঞ্চুরিয়নে সচিন ছিল আগ্রাসী। শুরু থেকে শট খেলার চেষ্টা করছিল। একবার ওর ক্যাচও পড়েছিল। ক্যাচটা আমারই বলে উঠেছিল। কিন্তু আব্দুর রজ্জাক ফেলে দেয়। ঠিক তার আগেই আমি রজ্জাককে সাবধান করে দিয়েছিলাম, নিজের জায়গা থেকে নড়িস না। ক্যাচ আসবে। তারপরেও ও বাগানে ঘোরার মতো এগিয়ে এল। সচিনের ক্যাচটা পড়ার সঙ্গে সঙ্গে আমি মাথায় হাত দিয়ে বসে পড়েছিলাম। বুঝে গিয়েছিলাম, ম্যাচটাই ফেলে দিল রজ্জাক। এখনও মনে আছে, ওকে বলেছিলাম, হতচ্ছাড়া তুই জানিস, কার ক্যাচ ফেলে দিলি? 

কিংবদন্তির পাশে:শনিবার বিরাটের রাজকীয় ইনিংস মনে করিয়ে দিচ্ছে ২০০৩ বিশ্বকাপে সেঞ্চুরিয়নের সচিনকে।-ফাইল চিত্র
ইডেনে কোহলি সেরকম কোনও সুযোগই দেয়নি আফ্রিদির দলকে। একটাও ভুল শট খেলেনি। খুব নিশ্চিত না হয়ে তুলে মারতে যায়নি। সব ক’টা ব্যাকরণবিধি মেনে খেলা ক্রিকেটীয় শট। কী অসাধারণ নিয়ন্ত্রণ! একেবারে কম্পিউটারের মতো হিসাব কষে কষে খেলে ম্যাচ নিয়ে চলে গেল। ছেলেটার রান তাড়া করার সময় সাফল্যের হার দেখে আমি স্তম্ভিত। এরকম রেকর্ড তো সচিন, ভিভদেরও নেই। আমি এখনই বলছি না যে, আগের সমস্ত ‘গ্রেট’দের ছাড়িয়ে যাবে কোহলি। সেটা বলার সময় নিশ্চয়ই এখনও আসেনি। চব্বিশ বছর ধরে সচিন যে সাফল্যের পারসেন্টেজ ধরে রেখেছে, সেটার পাশাপাশি আসা ভীষণ কঠিন কাজ। কিন্তু কীভাবেই বা অস্বীকার করব যে, ছেলেটা একের পর এক ম্যাচে রান তাড়া করে জিতিয়ে দিচ্ছে। আর কী সব কঠিন পরিস্থিতিতে! কখনও টিম ২ রানে ২ উইকেট। কখনও ১০ রানে ২। শনিবার ইডেনে তো আরওই কঠিন পরিস্থিতি ছিল। এই ম্যাচটা হারলে ভারত ছিটকে যেতে পারত টি-টোয়েন্টি বিশ্বকাপ থেকেই।  ম্যাচের পর টিভি শো’তে কোহলি এসেছিল। আমিও তখন ছিলাম। ওকে প্রশ্ন না করে পারলাম না যে, কীভাবে তুমি একের পর এক ম্যাচে এত সফলভাবে রান তাড়া করে যেতে পারো? কোহলি বলল, ‘‘একবার টার্গেটটা জেনে নিলে আমি খুব হাল্কা মনে ব্যাট করে যেতে পারি। তখন প্ল্যানিংটা করে নিতে খুব সবিধা হয় যে, এইভাবে ইনিংসটাকে এগিয়ে নিয়ে যেতে হবে।’’ চাপ অনুভব করো না? আমি আবার জিজ্ঞেস করলাম। বলল, ‘‘না, সেরকম কিছু না। আমি জানি, প্ল্যান অনুযায়ী খেলতে পারলে ঠিক টার্গেটে পৌঁছে যাওয়া যাবে। উল্টোপাল্টা কিছু না করে ফেললেই হল।’’ শুনে মনে হচ্ছিল, কী প্লেয়ার রে বাবা! অন্যদের যেখানে রান তাড়া করতে হবে শুনলে হাঁটুতে কাঁপুনি ধরে যায়, সেখানে এ ছেলে কি না বলছে, টার্গেট জানা থাকলে সুবিধা হয়!

কোহলির প্ল্যানিংয়ের গভীরতাটা দেখলাম। পাকিস্তানের প্ল্যানিংটা কিছু বুঝতে পারলাম না। পিচটা ওরা বুঝতেই পারেনি। মাত্র একটা স্পিনার নিয়ে খেলল। যেখানে অশ্বিনের প্রথম ওভার থেকে বল ঘুরতে শুরু করল। ইডেনের পিচটাও আমার একটু বিস্ময়কর লেগেছে। পাকিস্তান-বাংলাদেশ ম্যাচে এরকম পিচ ছিল না। সেই ম্যাচে বল এতটা টার্ন করেনি। তবু বলব, পাকিস্তানের পিচ বুঝে প্রথম একাদশ নির্বাচন করা উচিত ছিল। একমাত্র স্পিনার হিসাবে আফ্রিদি ওর কাজটা করতে পারেনি। ক্যাপ্টেন্সিতেও একটা বড় ভুল করল মহম্মদ আমিরের ওভার ধরে রেখে। তিন উইকেট চলে গিয়ে ভারত যখন চাপে তখন আরও কোণঠাসা করার জন্য আমিরকে আরও আগে নিয়ে আসা উচিত ছিল। আমার মনে হয়, ১২-১৩ ওভারের মধ্যে আমিরের কোটা শেষ করে ফেলা উচিত ছিল। শুনলাম, ভারতের কাছে হারের পরেই নাকি  পাকিস্তানে আবার ঝামেলা শুরু হয়ে গিয়েছে। আমি আগেও আফ্রিদিকে সমর্থন করেছি। এখনও বলছি, ওরই ক্যাপ্টেন থাকা উচিত। 

বিরাট-মুগ্ধ হার্দিক। পাকিস্তান ম্যাচের সেরা কোহলির সঙ্গে সেলফি তুলে টুইট করলেন তিনি

তবে কোহলির ব্যাটিংয়ের মতোই আমাকে মুগ্ধ করেছে শনিবারের ইডেন। নিজে ইডেনে খেলেছি। এখন তো কলকাতা নাইট রাইডার্সের বোলিং কোচ হিসাবে আমি ইডেন আমার সেকেন্ড হোম। কিন্তু শনিবার যে ইডেনকে দেখলাম, বিশ্বের যে কোনও মাঠ হেরে যাবে। খেলা নিয়ে কলকাতার আবেগ দেখছি অনেকদিন ধরে। আমার ক্যাপ্টেন ইমরান খানের নেতৃত্বে ইডেনে নেহরু কাপে চ্যাম্পিয়ন হয়েছিলাম। ফাইনালে শেষ ওভারে ছক্কা মেরে পাকিস্তানকে জিতিয়েছিলাম। সেই সময় যে সমর্থন আর ভালবাসা ইডেন ও কলকাতার কাছ থেকে পেয়েছিলাম, এখনও মনে আছে। মাঠে তো বটেই, চ্যাম্পিয়ন হওয়ার পর হোটেলে ফিরেও দেখেছিলাম, লবিতে ভিড় হয়ে আছে। ফাইনালের আগেই ভারত হেরে গিয়েছিল। আমরা খেলেছিলাম ভিভের ওয়েস্ট ইন্ডিজের বিরুদ্ধে। নাটকীয় শেষ ওভারটা করেছিল ভিভ-ই। যা নিয়ে বিরাট বিতর্কের ঝড় বয়ে গিয়েছিল। কিন্তু মাঠ থেকে বেরনোর সময় বা হোটেলে ফিরে কলকাতার ক্রিকেটভক্তদের কাছ থেকে যেরকম উষ্ণতা পেয়েছিলাম, সত্যিই সারাজীবনের একটা অভিজ্ঞতা। সেরকমই একটা দিন হয়ে থাকল ১৯ মার্চ, ২০১৬। ইডেনে পাকিস্তানের প্রাক্তন অধিনায়কদের সংবর্ধনায় আমাকেও ডেকেছিল সৌরভ (গঙ্গোপাধ্যায়)। মাইকে আমার নামটা বলামাত্র যেভাবে গোটা ইডেন চেঁচিয়ে উঠল, আমার মনেই হচ্ছি পাকিস্তানের কোনও শহরেই হয়তো সংবর্ধনাটা নিচ্ছি। সৌরভকে আন্তরিক অভিনন্দন জানাতে চাই, দারুণভাবে এরকম হাইভোল্টেজ একটা ম্যাচ আয়োজন করার জন্য। আর ইডেন বা কলকাতার কাছে কৃতজ্ঞতা প্রকাশের ভাষা আমার জানা নেই। 
এই ম্যাচটার আগে ভারত ছিল চাপে, পাকিস্তান কিছুটা স্বস্তিতে। কিন্তু একটা ভারত-পাকিস্তান ম্যাচ কীভাবে পরিস্থিতিটাই ঘুরিয়ে দিল। ধোনিরা বেঙ্গালুরু গেল টগবগে হয়ে। আর আফ্রিদিরা চণ্ডীগড় পৌঁছল একরাশ দুশ্চিন্তা নিয়ে। এরপর কঠিন দু’টো ম্যাচ রয়েছে ওদের সামনে। অস্ট্রেলিয়া আর নিউজিল্যান্ড। আপনি যদি পাকিস্তানের ক্রিকেটভক্ত হন, এটা নিশ্চিন্তে ঘুমনোর জন্য নিশ্চয়ই আদর্শ সময় নয়।